Къэбэрдей-Балъкъэр Республикэм и Iэтащхьэ КIуэкIуэ Ю. А. «Мэшыкъуэ-2018» щIалэгъуалэ зэхыхьэшхуэр къыщызэIуахым хэтащ
ШыщхьэуIум и 10-м Кавказ Ищхъэрэм и щIалэгъуалэм я «Мэшыкъуэ-2018» зэхыхьэшхуэр къыщызэIуахым хэтащ КIуэкIуэ Ю. А. Абы къыщызэхуэсащ Урысей Ипщэм и щIалэгъуалэм ящыщу минитIым щIигъу. Зэхыхьэм ирихьэлIащ Къэбэрдей-Балъкъэрым и лIыкIуэу 205-рэ. Ахэр республикэм щекIуэкIа зэпеуэхэм щытекIуащ икIи унэтIыныгъэ зэмылIэужьыгъуэхэмкIэ езыхэм ягъэхьэзыра проектхэр пхагъэкIыну я мурадщ.
Урысей Федерацэм и Президентым и полномочнэ лIыкIуэу Кавказ Ищхъэрэ федеральнэ округым щыIэ, Урысейм и ЛIыхъужь Матовников Александр зэIущIэр къыщызэIуахым къеджащ Урысей Федерацэм и Президент Путин Владимир зэхыхьэм хэтхэм, ар къызэзыгъэпэщахэм, хьэщIэхэм зэрызахуигъазэ тхыгъэм. Абы итщ: «Ныбжьэгъу лъапIэхэ! Сэлам фызох икIи «Мэшыкъуэ-2018» щIалэгъуалэ зэхыхьэшхуэр къызэрызэIуахымкIэ сынывохъуэхъу. Хуабжьу гуапэщ Кавказ Ищхъэрэм зегъэужьы-ным, абы щыIэ зэфIэкI иныр къэгъэсэбэпыным зи къару езыхьэлIэну хущIэкъу, жыджэрагърэ творческэ зэфIэкIрэ зыбгъэдэлъ щIалэгъуалэр зэкъуэзыгъэувэ фи зэхыхьэр гъэ къэс егъэкIуэкIыныр хабзэ хъарзынэ зэрыхъуар. Ар сэбэпынагъ зыпылъ проектхэм щытепсэлъыхь, ныбжьыщIэхэм къыхалъхьэ хьэрычэт Iуэхухэмрэ жылагъуэ жэрдэмхэмрэ щыхэплъэ утыку хъарзынэ хъуащ. Мы гъэм гулъытэ хэха фи псалъэмакъым щыхуэфщIынущ волонтёрхэм я зэщIэхъееныгъэм, абы пыщIа IуэхуфIхэм, апхуэдэ хабзэр гъэбыдэным. Шэч къытесхьэркъым тэмэму зэтевгъэува фи лэжьэкIэр адэкIи щIэгъэкъуэнышхуэу зэрыщытынум. Зэныбжьэгъухэр сэбэп пылъу фызэпсэлъэну, ехъулIэныгъэщIэхэр фиIэну, фызыхуэплъэ псоми фалъэIэсыну сынывохъуэхъу».
КIуэкIуэ Юрий Къэбэрдей-Балъкъэрым ираша проектхэр щагъэлъагъуэ шэты-рым щыIащ, япэрей илъэсхэм нэхъыфIу къалъыта проектхэм я жармыкIэм еплъащ, ди республикэм икIа щIалэгъуалэм яхуэзащ икIи зыхуагъэувыжа мурадхэр къайхъулIэну, я зэфIэкIхэр нэгъэсауэ пхагъэкIыну ехъуэхъуащ.
«Мэшыкъуэ-2018» зэIущIэр къызэрызэIуахым теухуа гуфIэгъуэ дауэдапщэм кърихьэлIащ УФ-м и Къэрал Думэм и УнафэщIым и къуэдзэ Тимофеевэ Ольгэ, Къэрал Думэм и депутат Казаковэ Ольгэ, Лъэпкъ IуэхухэмкIэ федеральнэ агентствэм и унафэщI Баринов Игорь, округым хиубыдэ щIыналъэхэм я Iэтащхьэхэр.
КъБР-м и Iэтащхьэмрэ Правительствэмрэ
я пресс-IуэхущIапIэ.
